Paavo Nikula

Paavo Antti Juhani Nikula (s. 15. elokuuta 1942 Helsinki) on suomalainen entinen oikeuskansleri sekä entinen kansanedustaja ja ministeri. Nikula toimi vihreiden kansanedustajana vuodesta 1991. Hän siirtyi eduskunnasta oikeuskansleriksi vuonna 1998 ja toimi virassa vuoteen 2007 asti.

Ura ja koulutus 

Hän valmistui Helsingin yliopistosta oikeustieteen kandidaatiksi vuonna 1966 ja oikeustieteen lisensiaatiksi vuonna 1971. Varatuomarin arvonimen hän sai vuonna 1969. Vuonna 2000 Helsingin yliopisto myönsi hänelle oikeustieteen kunniatohtorin arvonimen.

Hän oli oikeusministeri Liberaalisen Kansanpuolueen mandaatilla Kalevi Sorsan II hallituksessa vuosina 1978–1979 ja LKP:n varapuheenjohtaja vuosina 1980–1982, jolloin hän erosi liberaaleista sen vuoksi, että puolue liittyi keskustapuolueeseen.

Hän on työskennellyt hovioikeudenneuvoksena Kouvolan ja Helsingin hovioikeuksissa, lainsäädäntöneuvoksena oikeusministeriössä sekä Suomen ensimmäisenä tasa-arvovaltuutettuna vuosina 1987–1991. Viimeksi hän toimi valtioneuvoston oikeuskanslerina, josta virasta hän jäi 29. tammikuuta 2007 sairauslomalle aivoverenvuodon vuoksi ja irtisanoutui virastaan terveyssyistä 26. huhtikuuta. Ero astui voimaan heinäkuun 2007 alusta.

Yksityiselämä 
Nikula toimi Ihmisoikeusliitto ry:n puheenjohtajana vuosina 1997–1998. Hän oli Espoon kaupunginvaltuuston jäsen vuosina 1981–1987 ja 1992–1998 sekä puheenjohtaja vuonna 1996.

Paavo Nikulan puoliso on Helsingin yliopiston taidehistorian emeritaprofessori Riitta Nikula. Heillä on kolme poikaa, joista julkisuudessa ovat olleet Jone (s. 1970) ja Stuba (s. 1972).

Hän on sotilasarvoltaan reservin kersantti.

Lähteet

Aiheesta muualla 
 

Vihreän liiton poliitikot
Suomalaiset liberaalit poliitikot
Kansanedustajat
Tasa-arvovaltuutetut
Suomen oikeusministerit
Espoon kaupunginvaltuutetut
Oikeuskanslerit
Uudenmaan vaalipiiri
Vuonna 1942 syntyneet
Elävät henkilöt